**Mallin nimi:** Omasta alasta tiedottaminen

**Mallin tavoite:** Tavoitteena on, että opiskelija osaa kertoa omasta alastaan lyhyesti ja ammattiin liittyviä keskeisiä asioita korostaen. Työpaikkaa haettaessa työnantajalle on osattava lyhyesti ja ytimekkäästi kertoa oman alan keskeinen ammattitaito esim. puhelimessa tai face to face tilanteessa. Lisäksi hakemuksen liitteeksi on osattava tehdä lyhyt mutta kuitenkin informatiivinen kirjallinen tiedote. Tämä on tärkeää työpaikkaa etsittäessä. Erityisesti niillä ammattialoilla, joita ei yleisesti tunneta hyvin tai lainkaan. Tavoitteena on myös, että opiskelija ryhmätöiden aikana syventää oman alansa ammatin tuntemusta.

**Mallin toteuttaminen käytännössä:** Opiskelijat jaetaan pienryhmiin. Ryhmissä keskustellaan mitä omasta alasta kannattaa kertoa kun informaation täytyy olla lyhyt ja ytimekäs. Keskustelujen pohjalta ryhmä tekee yhteisen kirjallisen tiedotteen CV:n ja hakemuksen liitteeksi. Ryhmän tulee kiinnittää huomiota erityisesti tiedotteen visuaaliseen ulkonäköön. Tiedotteen on oltava riittävän informatiivinen mutta silti lyhyt, jotta se kiinnittää työnantajan huomion.

Tämän jälkeen ryhmissä harjoitellaan omasta alasta tiedottamista suullisesti. Harjoittelun voi toteuttaa esim. niin että jokainen miettii ensin itsekseen, mitä ammatistaan haluaa kertoa ilman, että työnantaja esittää kysymyksiä. Sen jälkeen yksi opiskelija esittää työnantajaa ja jokainen vuorollaan kertoo omasta ammattialastaan hänelle omin sanoin. Ryhmän muut opiskelijat voivat mennä oven ulkopuolelle odottamaan vuoroaan, jos tuntuu että muiden kerronta häiritsee omaa tuotosta. Tämän jälkeen ryhmässä käydään keskustelua asian esittämisestä (ääni, puheen sujuvuus, jne.) ja esityksen asiasisällöstä.

Vaihtoehtoisesti sama voidaan tehdä puhelimitse. Työnhakija (opiskelija) soittaa ryhmätilan ulkopuolelta ryhmästä valitulle työnantajaa esittävälle opiskelijalle. Työnantajan puhelin laitetaan kaiuttimeen, jotta muut ryhmän opiskelijat voivat seurata puhelinkeskustelua. Sen jälkeen käydään keskustelua, mitkä asiat nousivat esille harjoittelun aikana.

Opettaja kiertää ryhmissä ja osallistuu ryhmän työskentelyyn kommentoimalla esille tulleita asioita.

Lopuksi kaikki opiskelijat kokoontuvat vielä yhteen. Jokainen ryhmä esittelee oman kirjallisen tiedotteensa. Näistä opiskelijat valitsevat parhaimman, ja sitä vielä muokataan yhdessä ja lisätään tai poistetaan asioita muiden ryhmien tiedotteita hyödyntäen. Jokaisen ryhmän täytyy tehdä oma tiedote tietokoneella. Näin videotykillä valkokankaalle heijastettua tiedotetta on helppo yhdessä muokata. Opettaja voi olla ”kirjurina” ja tuoda myös omia ehdotuksia tiedotteeseen. Kun tiedote on täysin valmis, opettaja laittaa tiedotteen moodleen tai esim. lähettää opiskelijoille sähköpostin liitteenä. Opiskelijat saavat näin valmiin tiedotteen työhakemukseensa liitettäväksi.

Jos opiskelijoilla riittää rohkeus, voidaan vielä esittää koko ryhmän edessä 1-3 ryhmissä harjoiteltuja suullisia tiedonantoja, joita opettaja voi kommentoida. Koko ryhmän edessä voisi esittää 1-3 case-tapausta.